CELEX: 32019R0149
Language: el
Date: 2019-01-30 00:00:00
Title: Εκτελεστικός κανονισμός (ΕΕ) 2019/149 της Επιτροπής, της 30ής Ιανουαρίου 2019, για την τροποποίηση των εκτελεστικών κανονισμών (ΕΕ) 2015/1108 και (ΕΕ) αριθ. 540/2011 όσον αφορά τους όρους χρήσης του ξιδιού ως βασικής ουσίας (Κείμενο που παρουσιάζει ενδιαφέρον για τον ΕΟΧ)

31.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/149 ΤΗΣ ΕΠΙΤΡΟΠΗΣ
         της 30ής Ιανουαρίου 2019
         για την τροποποίηση των εκτελεστικών κανονισμών (ΕΕ) 2015/1108 και (ΕΕ) αριθ. 540/2011 όσον αφορά τους όρους χρήσης του ξιδιού ως βασικής ουσίας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 23 παράγραφος 5, σε συνδυασμό με το άρθρο 13 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2015/1108 της Επιτροπής (2) το ξίδι εγκρίθηκε ως βασική ουσία για χρήσεις ως μυκητοκτόνο και βακτηριοκτόνο και συμπεριλήφθηκε στο μέρος Γ του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3).
                  
               
                     (2)
                  
                  
                     Τον Νοέμβριο του 2016 η Charbonneaux-Brabant SA υπέβαλε στην Επιτροπή αίτηση για την επέκταση της χρήσης του ξιδιού ως ζιζανιοκτόνου σύμφωνα με το άρθρο 23 παράγραφος 3 του κανονισμού (ΕΚ) αριθ. 1107/2009.
                  
               
                     (3)
                  
                  
                     Η Επιτροπή ζήτησε επιστημονική συνδρομή από την Ευρωπαϊκή Αρχή για την Ασφάλεια των Τροφίμων («η Αρχή»). Στις 4 Αυγούστου 2017 η Αρχή υπέβαλε στην Επιτροπή τεχνική έκθεση σχετικά με την επέκταση της χρήσης του ξιδιού σε φυτοπροστατευτικά προϊόντα ως ζιζανιοκτόνου (4). Στις 23 Οκτωβρίου 2018 η Επιτροπή υπέβαλε την έκθεση ανασκόπησης στη μόνιμη επιτροπή φυτών, ζώων, τροφίμων και ζωοτροφών και στις 12 Δεκεμβρίου 2018 υπέβαλε το σχέδιο του παρόντος κανονισμού.
                  
               
                     (4)
                  
                  
                     Από τις εξετάσεις που πραγματοποιήθηκαν διαπιστώθηκε ότι το ξίδι μπορεί να αναμένεται ότι πληροί, σε γενικές γραμμές, τις απαιτήσεις του άρθρου 23 του κανονισμού (ΕΚ) αριθ. 1107/2009, ιδίως όσον αφορά τη χρήση ως ζιζανιοκτόνο που εξετάστηκε και παρουσιάστηκε λεπτομερώς στην έκθεση ανασκόπησης της Επιτροπής. Συνεπώς, η χρήση του ξιδιού ως ζιζανιοκτόνου θα πρέπει να επιτρέπεται. Επιπλέον, δεδομένου ότι εγκρίνεται μια νέα χρήση του ξιδιού, είναι αποδεκτό να επιτρέπονται άλλες πιθανές χρήσεις του ξιδιού, όπως αναφέρεται στην τελευταία έκδοση της έκθεσης ανασκόπησης για το ξίδι. Επομένως, είναι σκόπιμο να ανακληθεί ο υφιστάμενος περιορισμός στη χρήση μόνο ως μυκητοκτόνου και βακτηριοκτόνου.
                  
               
                     (5)
                  
                  
                     Σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009, σε συνδυασμό με το άρθρο 6 του ίδιου κανονισμού και με βάση τις υφιστάμενες επιστημονικές και τεχνικές γνώσεις, είναι, εντούτοις, απαραίτητο να διατηρηθούν ορισμένοι όροι χρήσης.
                  
               
                     (6)
                  
                  
                     Συνεπώς, οι εκτελεστικοί κανονισμοί (ΕΕ) 2015/1108 και (ΕΕ) αριθ. 540/2011 θα πρέπει να τροποποιηθούν αναλόγως.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2015/1108
            Το παράρτημα I του εκτελεστικού κανονισμού (ΕΕ) 2015/1108 τροποποιείται σύμφωνα με το παράρτημα I του παρόντος κανονισμού.
         
         
            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) 2015/1108 της Επιτροπής, της 8ης Ιουλίου 2015, για την έγκριση της βασικής ουσίας ξίδι, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 181 της 9.7.2015, σ. 75).
         
            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (4)  ΕFSA (Ευρωπαϊκή Αρχή για την Ασφάλεια των Τροφίμων), 2017. Τεχνική έκθεση για το αποτέλεσμα των διαβουλεύσεων με τα κράτη μέλη και την EFSA σχετικά με την αίτηση έγκρισης βασικής ουσίας για το ξίδι, ως προς την επέκταση της χρήσης του σε φυτοπροστατευτικά προϊόντα ως ζιζανιοκτόνο. Σχετική δημοσίευση EFSA 2017: EN - 1281. 42 pp. doi:10.2903/sp.efsa.20 17.EN – 1281.
      
      
         
            ΠΑΡΑΡΤΗΜΑ I
            Στο παράρτημα I του εκτελεστικού κανονισμού (ΕΕ) 2015/1108, η εγγραφή στην πέμπτη στήλη «Ειδικοί όροι» αντικαθίσταται από το ακόλουθο κείμενο:
            
               «Το ξίδι χρησιμοποιείται σύμφωνα με τους ειδικούς όρους που περιλαμβάνονται στα συμπεράσματα της έκθεσης ανασκόπησης για το ξίδι (SANCO/12896/2014), και ιδίως στα προσαρτήματα I και ΙΙ της εν λόγω έκθεσης.»
            
         
      
      
         
            ΠΑΡΑΡΤΗΜΑ II
            Στο παράρτημα του εκτελεστικού κανονισμού (ΕΕ) αριθ. 540/2011, η εγγραφή στην έκτη στήλη «Ειδικοί όροι» της σειράς αριθ. 5, ξίδι, του πίνακα στο μέρος Γ αντικαθίσταται από το ακόλουθο κείμενο:
            
               «Το ξίδι χρησιμοποιείται σύμφωνα με τους ειδικούς όρους που περιλαμβάνονται στα συμπεράσματα της έκθεσης ανασκόπησης για το ξίδι (SANCO/12896/2014), και ιδίως στα προσαρτήματα I και ΙΙ της εν λόγω έκθεσης.»